Sojuz TMA-20

Sojuz TMA-20 bola ruská kozmická loď typu Sojuz. Dňa 15. decembra 2010 vzlietla k Medzinárodnej vesmírnej stanici (ISS), kam dopravila troch členov Expedície 26 – Dmitrija Kondratieva, Catherine Colemanovú a Paola Nespoliho. Potom zostala u ISS pripojená ako záchranná loď. V máji 2011 sa s ňou rovnaká trojica kozmonautov vrátila na Zem.

 Posádka 
  Dmitrij Kondratiev (1), veliteľ, CPK
  Catherine Colemanová (3), palubný inžinier 1, NASA
  Paolo Nespoli (2), palubný inžinier 2, ESA

V zátvorkách je uvedený celkový počet letov do vesmíru vrátane tejto misie.

 Záložná posádka 
  Anatolij Ivanišin, veliteľ, CPK
  Satoši Furukawa, palubný inžinier 1, JAXA
  Michael Fossum, palubný inžinier 2, NASA

 Priebeh letu 
Pri preprave z výrobného závodu na kozmodróm bol poškodený návratový modul, preto bol nahradený novým, pôvodne určeným pre nasledujúcu loď (Sojuz TMA-21). 

Sojuz TMA-20 odštartoval z kozmodrómu Bajkonur 15. decembra 2010 o 19:09:24,963 UTC. Po obvyklom dvojdňovom lete sa 17. decembra o 20:11 UTC automaticky spojil s portom modulu Rassvet (MIM-1) Medzinárodnej vesmírnej stanice (ISS).

Súčasťou komplexu ISS bol až do 23. mája 2011, kedy sa o 22:45 UTC odpojil, kozmonauti pri polhodinovom lete vo formácii vyfotografovali a nafilmovali ISS s pripojeným raketoplánom Endeavour (misia STS-134) a 24. mája o 02:26:40,1 UTC pristáli v kazašskej stepi 147 km východne od mesta Džezkazgan.

 Galéria 

 Zdroj 

Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2010
Kategória:Kozmonautika v 2011